“UAC” ปรับเป้ารายได้ปี 62 มั่นใจทะลุ 2,800 ล้านบาท
หนุนสภาพคล่องลดภาระหนี้ ตอกย้ำธุรกิจแกร่ง รับผลดีดอกเบี้ยเงินกู้ลด สถาบันการเงินชั้นนำสนับสนุนวงเงินขยายกิจการ
2 ก.ย. 2562

หนุนสภาพคล่องลดภาระหนี้ ตอกย้ำธุรกิจแกร่ง รับผลดีดอกเบี้ยเงินกู้ลด สถาบันการเงินชั้นนำสนับสนุนวงเงินขยายกิจการ
นายชัชพล ประสพโชค กรรมการผู้จัดการ บริษัท ยูเอซี โกลบอล (UAC) เปิดเผยว่า ด้วยศักยภาพความแข็งแกร่งทางธุรกิจของบริษัทฯในช่วงที่ผ่านมา ส่งผลให้บริษัทฯมีความสามารถในการทำกำไร เป็นระยะเวลา 9 ปีติดต่อกันอย่างต่อเนื่อง บริษัทฯถูกจัดอับดับเข้าหมวดหุ้นปัจจัยพื้นฐานแกร่งมีกำไรติดต่อกันทุกปี (อย่างน้อย 5 ปี)
ในขณะเดียวกัน บริษัทฯได้รับคัดเลือกให้เป็นหุ้นยั่งยืน หรือ Thailand Sustainability Investment (THSI) ติดกันถึง 3 ปีซ้อน (2559-2561) ซึ่งเป็นผลจากความมุ่งมั่น ในการส่งเสริมพัฒนาผลิตภัณฑ์และบริการใหม่ รวมถึงผลักดันพัฒนานวัตกรรม ภายในองค์กร เพื่อสอดคล้องกับกลยุทธ์ในการดำเนินธุรกิจ เพื่อตอบสนองเป้าหมายในการขับเคลื่อนธุรกิจของลูกค้าและคู่ค้า พร้อมกับสร้างการเติบโตขององค์กรควบคู่ไปกับการพัฒนาธุรกิจอย่างยั่งยืนตามกรอบนโยบายหลักของบริษัทฯ ซึ่งจากปัจจัยดังกล่าวในข้างต้นเป็นเครื่องพิสูจน์ให้เห็นถึงการดำเนินงานด้วยความโปร่งใสตามหลักธรรมาภิบาล อย่างถูกต้องและตรงไปตรงมา
ทั้งนี้จากปัจจัยดังกล่าวข้างต้นส่งผลให้ผลการดำเนินงานของบริษัทเติบโตอย่างโดดเด่น ดังนั้นบริษัทฯ ได้พิจารณาปรับประมาณการณ์รายได้ใหม่เป็น 2,800 ล้านบาท และกำไรก่อนภาษี ดอกเบี้ยจ่าย และค่าเสื่อม(อีบิตดา) กว่า 380 ล้านบาท จากเดิมเมื่อต้นปีที่ตั้งเป้าไว้ 2,700 ล้านบาท และอีบิตดากว่า 350 ล้านบาท
ปีนี้ บริษัทฯจะลดอัตราหนี้สินต่อทุน (ดี/อี )ให้อยู่ที่ระดับ 1.2 เท่า จาก ณ สิ้นไตรมาส 2/62 อยู่ที่ 1.4 เท่า ช่วยสะท้อนความแข็งแกร่งทางการเงิน และยังเป็นการเพิ่มโอกาสการลงทุนต่อเนื่องในอนาคต ทั้งนี้บริษัทฯกำลังจะคัดเลือกบริษัทจัดอันดับความน่าเชื่อถือมาประเมินสถานะของบริษัท เพื่อเสริมความมั่นใจให้แก่นักลงทุนด้วย
สำหรับฐานะทางการเงินของบริษัทฯยังได้รับผลดีจากการปรับลดลงของอัตราดอกเบี้ยในประเทศและบริษัทฯ ยังได้รับความไว้วางใจจากสถาบันการเงินชั้นนำในการสนับสนุนวงเงินเพื่อใช้สำหรับการขยายกิจการในธุรกิจของบริษัทฯ อาทิ ธนาคารทหารไทย ธนาคารกสิกรไทย และธนาคารไทยพาณิชย์ อย่างต่อเนื่องสม่ำเสมอ
สำหรับหุ้นกู้ที่จะครบกำหนดไถ่ถอนในปี 2563 จำนวน 400 ล้านบาท บริษัทฯได้เตรียมแผนทางการเงินเพื่อชำระคืนเงินกู้ยืมของบริษัทฯไว้เรียบร้อยแล้ว ส่วนแผนการลงทุน 3 ปี (2020 – 2022) บริษัทฯจะลงทุนต่อเนื่องเพื่อบรรลุเป้ายอดขาย 5,000 ล้านบาทในปี 2022 โดยมีกรอบการลงทุนปีละ 500 ล้านบาท